作者:蔡伸
標題:風流子
內容:韶華驚晼晚，青春老、倦客惜年芳。庭樾蔭濃，半藏鶯語，畹蘭花減，時有蜂忙。粉牆低，嫩嵐滋翠葆，零露溼殘妝。風暖晝長，柳綿吹盡，澹煙微雨，梅子初黃。洛浦音容遠，書空漫惆悵，往事悲涼。無奈錦鱗杳杳，不渡橫塘。念蝴蝶夢迴，子規聲裡，半窗斜月，一枕餘香。擬待自寬，除非鐵做心腸。